Maatietopalvelu

Kyselyvastaus

**Asiakirjan tunnus:** KT1030

**Päivämäärä**: 31.3.2025

**Julkisuus:** Julkinen

**Irak / Sunniarabien tilanne**

**Iraq / The situation of Sunni Arabs**

Kysymykset

1. Minkälainen tilanne sunniarabeilla on Irakissa?

Questions

1. What is the situation of Sunni Arabs in Iraq?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Minkälainen tilanne sunniarabeilla on Irakissa?

Irakin perustuslaki suojelee irakilaisten valtaosan islamilaista identiteettiä ja takaa uskonnonvapauden, mutta ei erikseen mainitse sunnalaista tai shiialaista islamia.[[1]](#footnote-1) Irakissa on sunnien, shiiojen ja kristittyjen asioiden parissa toimivat erilliset virastot, jotka ovat liitoksissa pääministerin toimistoon[[2]](#footnote-2).[[3]](#footnote-3) Irakin sunniarabit[[4]](#footnote-4), jotka muodostavat noin viidenneksen Irakin väestöstä[[5]](#footnote-5), ja jotka asuvat Bagdadin lisäksi muun muassa Keski-Irakin sunnienemmistöisissä Anbarin, Nineven ja Salah al-Dinin lääneissä[[6]](#footnote-6), ovat valittaneet heihin kohdistuneista ihmisoikeusloukkauksista ja syrjinnästä.[[7]](#footnote-7) Taustalla vaikuttavat muun muassa sunnalaisen diktaattorin Saddam Husseinin valtakaudella harjoitettu, eri alueilla demografisiin muutoksiin johtanut ns. arabisaatio-politiikka sekä Husseinin valtakauden päättymisen (2003) jälkeinen Baath-puolueen valtarakenteiden riisumiseen tähdännyt ns. de-baathifikaatio-prosessi.[[8]](#footnote-8)

Vuoden 2003 jälkeen Irakissa on pitkälti nähty shiiasentristä valtion rakentamista, ja voimaantuneet shiiatoimijat ovat dominoineet Irakin politiikkaa.[[9]](#footnote-9) Shiiat ovat yliedustettuina myös Irakin turvallisuusjoukoissa sekä Hashd al-Shaabissa[[10]](#footnote-10).[[11]](#footnote-11) Sunnit ovat pelänneet Saddam Husseinin hallituksen kaatumisen jälkeen vanhan hallinnon kannattajiksi leimautumista.[[12]](#footnote-12) Pelkona on ollut, että hallitus ottaisi sunnit kohteekseen, ja pitäisi heitä kollektiivisesti syyllisinä aikaisemman hallituksen aikana tehtyihin rikoksiin.[[13]](#footnote-13) Shiiat taas ovat pelänneet Baath-puolueen mahdollista uutta nousua. Sunnit ovat kokeneet heihin kohdistuneet de-baathifikaatiotoimet kollektiivisena rangaistuksena ja keinona estää vastaisuudessa sunnien osallistumista julkiseen elämään ja politiikkaan. De-baathifikaatioprosessi on ollut epäoikeudenmukainen ja läpinäkymätön. Ihmisiä on erotettu automaattisesti töistään, oikeusturvatakeet sivuuttaen.[[14]](#footnote-14) De-baathifikaatioprosessin myötä sunnit ovat kokeneet, että heitä syrjitään julkisen sektorin työmarkkinoilla.[[15]](#footnote-15)

Tutkija Fanar Haddad arvioi vuonna 2016, että ajatus sektariaanisesta identiteetistä ei Irakissa dominoinut poliittisia käsityksiä ja -pyrkimyksiä samalla tavalla kuin aikaisemmin, äärijärjestö ISISin muodostettua Irakissa (2014) sektariaaniset rajat ylittävän uhkan, jota myös torjuttiin monista taustoista tulevilla joukoilla.[[16]](#footnote-16) Toisaalta varsinaisen ISIS-konfliktin aikana (2014–2017) alettiin kuulla myös sunneja yleisesti ISISin kannattajiksi leimaavia kannanottoja.[[17]](#footnote-17) Sunnit raportoivat heihin kohdistuvasta syrjinnästä, joka liittyi yleisön käsityksiin siitä, että sunniväestö koki sympatiaa terroristisia tahoja, ml. ISISiä kohtaan.[[18]](#footnote-18) Sunnit ovat pelänneet, että hallitus pyrkii leimaamaan heidät ISISin kannattajiksi.[[19]](#footnote-19) ISIS taas on tehnyt iskuja sellaisia sunneja vastaan, jotka ovat toimineet ISISin vastaisissa heimomilitioissa tai jotka ovat vastustaneet ISISiä viranomaisroolissa, esim. kylän johtajana (mukhtar).[[20]](#footnote-20) Sunnialueet kärsivät tuhoja ISIS-konfliktin aikana.[[21]](#footnote-21) Alueilta paenneita sunneja on paikoin estetty palaamasta kotiinsa.[[22]](#footnote-22)

Irakin sunnit ovat mukana muhasasa-termillä kutsutussa, shiiojen, sunnien ja kurdien poliittista vallanjakoa toteuttavassa järjestelmässä.[[23]](#footnote-23) Toisaalta sunnit ovat protestoineet marginalisaatiota ja asuinalueidensa huonoa hallintoa vastaan.[[24]](#footnote-24) Tutkija Husham al-hashimin mukaan oli virheellistä epäillä sunnalaisia väestöryhmiä ISISin kannattajiksi pelkästään siksi että he olivat sunneja. Sunnialueiden poliittisten vaikutusmahdollisuuksien, turvallisuuden ja talouden rapautumisen myötä ISIS on voinut luoda yhteyksiä joihinkin yhteisön jäseniin.[[25]](#footnote-25)

Yhdysvaltain ulkoministeriön vuotta 2023 kuvaavan Irakin ihmisoikeusraportin mukaan Irakin sunnijohtajat protestoivat edelleen tiettävästi laittomasti vangittujen sunniarabien puolesta. Raportissa väitettiin, että Irakin kaikista vangeista noin 90 % oli sunneja, ja että noin 9000 oli saanut kuolemanrangaistuksen[[26]](#footnote-26). Yhdysvaltain ulkoministeriön raportin mukaan kansainvälisten ja kansallisten järjestöjen (joita raportissa ei nimetä) mukaan hallitus käytti edelleen terrorisminvastaista lakia valtaosaltaan sunnitaustaisten, ml. kytköksiä ISISiin omaavien, henkilöiden pidättämiseen ilman oikeusturvatakeita.[[27]](#footnote-27) Sunnit uskovat, että shiiajohtoinen hallitus on pidättänyt sunneja terrorisminvastaisen lain perusteella summittaisesti.[[28]](#footnote-28) Yhdysvaltain ulkoministeriön raportin mukaan ihmisoikeusaktivistit ovat kertoneet, että joillakin Hashd al-Shaabin militioilla on salaisia pidätyskeskuksia, joissa pidetään ISIS-kytköksistä epäiltyjä sunneja.[[29]](#footnote-29)

Hashd al-Shaabin militiat ovat usein uhkailleet sunni- ja vähemmistötaustaisia ihmisiä terrorismisyytteillä hiljentääkseen heidän vastustuksensa, varsinkin sellaisilla alueilla, joilla militiat ovat ottaneet haltuunsa maata ja taloudellisia aktiviteetteja ja kieltäneet maan sisällä siirtymään joutuneiden henkilöiden (IDP) paluita.[[30]](#footnote-30) Yhdysvaltain ulkoministeriön raportin mukaan on ollut ”edelleen” uskottavaa raportointia yksittäisistä tapauksista, joissa hallituksen joukot ovat pahoinpidelleet tai kiduttaneet pidätyksen ja tutkintavankeuden aikana sekä tuomion antamisen jälkeen varsinkin sunniarabitaustaisia henkilöitä.[[31]](#footnote-31) Sunneja ja shiioja on jaettu vankiloissa sektariaanisin perustein eri osastoihin, ja sunnien on raportoitu kärsivän shiioja enemmän pahoinpitelystä ja kaltoinkohtelusta.[[32]](#footnote-32)

Joillakin alueilla, kuten Nineven ja Diyalan lääneissä, shiiamilitiat ja shiiojen uskonnolliset säätiöt ovat ottaneet haltuunsa sunneille kuulunutta omaisuutta kuten kiinteistöjä. Tämä on lisännyt paikallisia sektariaanisia jännitteitä.[[33]](#footnote-33) Irakin viranomaiset ovat säännöllisesti estäneet muun muassa sunnitaustaisten maan sisäisesti siirtymään joutuneiden henkilöiden liikkumista. Joitakin ei ole päästetty palaamaan kotialueilleen puutteellisten asiakirjojen vuoksi, tai he joutuivat odottamaan viranomaisilta lupaa paluuta varten.[[34]](#footnote-34) Turvallisuusjoukot ovat estäneet asiakirjojen hankkimista varten tarvittavan turvallisuusselvityksen tuhansilta perheiltä, joita on epäilty ISIS-yhteyksistä, usein perheen nimen, heimon tai kotipaikan perusteella.[[35]](#footnote-35)

Vuonna 2025 on raportoitu identiteettipolitiikan ja sektarianismin noususta Irakissa. Myös shiia-, sunni- ja kurdiyhteisöjen sisäiset valtakamppailut ovat fragmentoineet politiikkaa, ja aiheuttavat uhkaa yhteiskuntarauhalle ja kansalliselle yhtenäisyydelle.[[36]](#footnote-36) Taustalla on ollut viime aikoina muun muassa Syyrian, Libanonin ja Gazan tilanteet. Sektariaaninen kehitys on näkynyt varsinkin puoluepolitiikan polarisaatiossa, mutta yleisö suhtautuu tällaiseen kehitykseen kielteisesti, sektarianismin aikaisemmin aiheuttamien suurten ongelmien vuoksi.[[37]](#footnote-37) Tutkija Cambanis Thanassis toteaa, että se, mikä on hyvä sektarianistisille puolueille, ei ole hyvä erilaisista taustoista tulevien ihmisten yhteisöille, joiden turvallisuus ja elinkeinot riippuvat kansallisesta vakaudesta.[[38]](#footnote-38)

Helmikuussa 2025 voimaan tullut laki (2/2025, jonka taustalla on yleinen armahduslaki 27/2016) hyödyttää sunneja, tuhansien sunnitaustaisten, ISIS-kytköksistä syytettyjen henkilöiden ollen edelleen Irakin vankiloissa.[[39]](#footnote-39) Yleinen armahduslaki oli pitkään ollut sunniryhmien vaatimuslistalla.[[40]](#footnote-40)

## Lähteet

Abbas, Hassan 9/2017. *The Myth and Reality of Iraq’s al-Hashd al-Shaabi (Popular Mobilization Forces): A Way Forward*. Friedrich Ebert Stiftung. Policy Paper. <https://library.fes.de/pdf-files/bueros/amman/13689.pdf> (käyty 28.3.2025).

Alfoneh, Ali 11.3.2015. *Analysis: Iran is no partner in the fight against the Islamic State*. <https://www.longwarjournal.org/archives/2015/03/analysis-iran-is-no-partner-in-the-fight-against-the-islamic-state.php> (käyty 25.3.2025).

Amnesty International 17.10.2016. *Iraq: “Punished for Daesh’s Crimes”: Displaced Iraqis abused by militias and government force*s. MDE 14/4962/2016. <https://www.amnesty.org/en/documents/mde14/4962/2016/en/> (käyty 25.3.2025).

Aygün, Feyzullah Tuna 20.3.2025. *Identity Politics on the Rise in Iraq*. LSE Blogs [blogi]. <https://blogs.lse.ac.uk/mec/2025/03/20/identity-politics-on-the-rise-in-iraq/> (käyty 31.3.2025).

Bobseine, Haley 7.11.2019. *Tribal Justice in a Fragile Iraq*. The Century Foundation. <https://tcf.org/content/report/tribal-justice-fragile-iraq/> (käyty 25.3.2025).

Cambanis, Thanassis 12.9.2023. *Iraq’s Sectarian Relapse: Lessons of the “Shia House”*. The Century Foundation. <https://tcf.org/content/report/iraqs-sectarian-relapse-lessons-of-the-shia-house/> (käyty 31.3.2025).

CNBC/Turak, Natasha 30.1.2019. *World News Iraq’s massive 2019 budget still fails to address reform needs, experts say*. <https://www.cnbc.com/2019/01/30/iraqs-massive-2019-budget-still-fails-to-address-reform-needs.html> (käyty 31.3.2025).

EISMENA (European Institute for Studies on the Middle East and North Africa)/ Machlis, Eliseva 10.5.2023. *The Future of Sunni Arabs in Iraq*. <https://eismena.com/en/article/the-future-of-sunni-arabs-in-iraq-2023-05-10> (käyty 27.3.2025).

Haddad, Fanar

27.10.2022. *Shia Rule Is a Reality in Iraq. “Shia Politics” Needs a New Definition*. The Century Foundation. <https://tcf.org/content/report/shia-rule-is-a-reality-in-iraq-shia-politics-needs-a-new-definition/> (käyty 24.3.2025).

10.4.2019. *The Waning Relevance of the Sunni-Shia Divide*. The Century Foundation. <https://tcf.org/content/report/waning-relevance-sunni-shia-divide/?agreed=1> (käyty 24.3.2025).

HRW (Human Rights Watch)

2021. *Iraq. Events of 2020*. <https://www.hrw.org/world-report/2021/country-chapters/iraq> (käyty 25.3.2025).

2.8.2004. *Claims in Conflict. Reversing Ethnic Cleansing in Northern Iraq*. <https://www.hrw.org/report/2004/08/02/claims-conflict/reversing-ethnic-cleansing-northern-iraq> (käyty 24.3.2025).

Irak 2005. *Constitution. Iraq 2005*. <https://www.constituteproject.org/constitution/Iraq_2005> (käyty 26.3.2025).

Kurdistan Chronicle/ Sattar, Sardar 5.11.2014. *Iraq’s Family Law Amendment: A Step Backward*. <https://www.kurdistanchronicle.com/babat/3470> (käyty 31.3.2025).

Mako, Shamiran 2019. “Sectarianism, Religious Actors, and the State Institutionalizing Exclusion: De-Ba‘thification in post-2003 Iraq”. Teoksessa: *Religion, Violence, and the State in Iraq*. POMEPS (The Project on Middle East Political Science), s. 17–21. <https://pomeps.org/wp-content/uploads/2019/10/POMEPS_Studies_35.1.pdf> (käyty 24.3.2025).

Mansour, Renad 3.3.2016. *The Sunni predicament in Iraq*. Malcolm H. Kerr Carnegie Middle East Center. <https://carnegieendowment.org/research/2016/03/the-sunni-predicament-in-iraq?lang=en&center=middle-east> (käyty 28.3.2025).

New Lines Institute/Al-Hashimi, Husham 5.5.2020: *ISIS in Iraq: From Abandoned Villages to the Cities*. <https://newlinesinstitute.org/isis/isis-in-iraq-from-abandoned-villages-to-the-cities/> (käyty 25.3.2025).

Open Doors 12/2022. *Iraq: Full Country Dossier*. World Watch Research. <https://www.opendoors.org/persecution/reports/Full-Country-Dossier-Iraq-2023.pdf> (käyty 24.3.2025).

ORSAM (Ortadoğu Araştırmaları Merkezi)/Alaca, Mehmet 25.11.2019. *Why don't the Sunnis support the protests in Iraq?* <https://orsam.org.tr/en/why-dont-the-sunnis-support-the-protests-in-iraq/> (käyty 26.3.2025).

Rudaw 18.2.2025. *Iraqi three controversial laws take effect after publication in official gazette*. <https://www.rudaw.net/english/middleeast/iraq/180220252> (käyty 31.3.2025).

Rudolf, Inna 13.2.2020. *The Sunnis of Iraq’s “Shia” Paramilitary Powerhouse*. The Century Foundation. <https://tcf.org/content/report/sunnis-iraqs-shia-paramilitary-powerhouse/> (käyty 25.3.2025).

Shafaq News

24.2.2025. *Iraq’s next election: A test of unity or division?* <https://shafaq.com/en/Report/Iraq-s-next-election-A-test-of-unity-or-division> (käyty 31.3.2025).

7.12.2024*. Iraq's Amnesty Law: A high-stakes legal battleground amid the "Basket System"*. <https://shafaq.com/en/Report/Iraq-s-Amnesty-Law-A-high-stakes-legal-battleground-amid-the-Basket-System> (käyty 31.3.2025).

Stover, Eric, Miranda Sissons, Phuong Pham & Patrick Vinck 3/2008. “Justice on hold: accountability and social reconstruction in Iraq”. *International Review of the Red Cross*, Volume 90, Number 869, March 2008. Saatavilla: <https://international-review.icrc.org/sites/default/files/irrc-869_1.pdf> (käyty 24.3.2025).

USCIRF (The United States Commission on International Religious Freedom) 2021. *Iraq. USCIRF recommended for special watch list*. <https://www.uscirf.gov/sites/default/files/2021-05/Iraq%20Chapter%20AR2021.pdf> (käyty 28.3.2025).

USDOS (United States Department of State)

2024. *Iraq 2023 international religious freedom report*. <https://www.state.gov/wp-content/uploads/2024/04/547499-IRAQ-2023-INTERNATIONAL-RELIGIOUS-FREEDOM-REPORT.pdf> (käyty 25.3.2025).

2020. *Iraq 2019 international religious freedom report*. <https://www.state.gov/reports/2019-report-on-international-religious-freedom/iraq/> (käyty 26.3.2025).

The Washington Post/ Sly, Liz 23.11.2016. ISIS: *A catastrophe for Sunnis*

*Many have suffered under the Islamic State, but the misery inflicted on Sunnis will resonate for generations.* <https://www.washingtonpost.com/sf/world/2016/11/23/isis-a-catastrophe-for-sunnis/> (käyty 25.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Irak 2005; USDOS 2024. [↑](#footnote-ref-1)
2. Sunnien asioiden viraston engl. termi: Sunni Endowment Diwan. [↑](#footnote-ref-2)
3. USDOS 2024. [↑](#footnote-ref-3)
4. Tässä asiakirjassa myös muodossa ”sunnit”, vaikkakin sunnalaista islamia tunnustavia löytyy muidenkin väestöryhmien kuten kurdien ja turkmeenien keskuudessa. [↑](#footnote-ref-4)
5. Mansour 3.3.2016. [↑](#footnote-ref-5)
6. EISMENA/Machlis 10.5.2023. [↑](#footnote-ref-6)
7. Open Doors 12/2022, s. 47. Open Doors viittaa muun muassa raporttiin USCIRF 2021. [↑](#footnote-ref-7)
8. HRW 2.8.2004; Mako 2019, s. 17–21. [↑](#footnote-ref-8)
9. Haddad 27.10.2022. [↑](#footnote-ref-9)
10. Hashd al-Shaabi on ISISin vastaista taistelua varten muodostunut, lähinnä shiioista koostuvien aseellisten ryhmien verkosto. Hashd al-Shaabi liitettiin lailla osaksi Irakin turvallisuusinfrastruktuuria marraskuussa 2016, ja sillä on melko itsenäinen asema aseellisena toimijana Irakin asevoimien rinnalla. Hashd al-Shaabin taistelijoiden kokonaismäärä on arviolta 125 000. Hashd al-Shaabin militioissa on myös sunneja. Tutkija Hassan Abbas on arvioinut heidän määräkseen enintään 15 000. (Abbas 9/2017, s. 1, 6, 11) [↑](#footnote-ref-10)
11. Alfoneh 11.3.2015; Rudolf 13.2.2020. [↑](#footnote-ref-11)
12. ORSAM/ Alaca 25.11.2019. [↑](#footnote-ref-12)
13. Stover et al 3/2008, s. 10. [↑](#footnote-ref-13)
14. Stover et al 3/2008, s. 22. [↑](#footnote-ref-14)
15. USDOS 2020, s. 16 [↑](#footnote-ref-15)
16. Haddad 10.4.2019. [↑](#footnote-ref-16)
17. The Washington Post/ Sly 23.11.2016. [↑](#footnote-ref-17)
18. USDOS 2020, s. 19. [↑](#footnote-ref-18)
19. ORSAM/ Alaca 25.11.2019. [↑](#footnote-ref-19)
20. New Lines Institute/Al-Hashimi 5.5.2020. [↑](#footnote-ref-20)
21. CNBC/Turak 30.1.2019. [↑](#footnote-ref-21)
22. Amnesty International 17.10.2016, s. 9. [↑](#footnote-ref-22)
23. Haddad 10.4.2019. [↑](#footnote-ref-23)
24. Bobseine 7.11.2019; ORSAM/ Alaca 25.11.2019. [↑](#footnote-ref-24)
25. New Lines Institute/Al-Hashimi 5.5.2020. [↑](#footnote-ref-25)
26. USDOS 2024. Lähde ei tarkenna, minkälaisissa ja kenen ylläpitämissä vankiloissa kyseiset henkilöt ovat, tai millä ajanjaksolla kuolemantuomiot on langetettu. [↑](#footnote-ref-26)
27. USDOS 2024. [↑](#footnote-ref-27)
28. Kurdistan Chronicle/ Sattar 5.11.2014. [↑](#footnote-ref-28)
29. USDOS 2024. [↑](#footnote-ref-29)
30. USDOS 2024. [↑](#footnote-ref-30)
31. USDOS 2024. [↑](#footnote-ref-31)
32. USDOS 2024. [↑](#footnote-ref-32)
33. USDOS 2024. [↑](#footnote-ref-33)
34. USDOS 2024. [↑](#footnote-ref-34)
35. HRW 2021. [↑](#footnote-ref-35)
36. Aygün 20.3.2025. [↑](#footnote-ref-36)
37. Shafaq News 24.2.2025. [↑](#footnote-ref-37)
38. Cambanis 12.9.2023. [↑](#footnote-ref-38)
39. Rudaw 18.2.2025.  [↑](#footnote-ref-39)
40. Shafaq News 7.12.2024. [↑](#footnote-ref-40)